**Poznámky k zákonu**

Označiť materiál, paragraf, odsek, písmeno, pridať Odôvodnenie, navrhovať vždy aj konkrétnu zmenu

1. **Príloha č. 2 k vyhláške č. .../2018 Z. z., Kvalifikačné predpoklady na výkon pracovnej činnosti pre kategórie a podkategórie pedagogických zamestnancov, ktorí vykonávajú pracovnú činnosť v školách a školských zariadeniach pre deti a žiakov so zdravotným znevýhodnením**

**Zásadná pripomienka** Kategória učiteľ MŠ doplniť ako požadovaný stupeň vzdelania stupeň USO,

**Odôvodnenie:** v súčasnosti pracuje v ŠMŠ a v špeciálnych triedach MŠ mnoho učiteliek s USO, ktoré by sa stali nekvalifikovanými.

1. **Návrh NARIADENIE VLÁDY Slovenskej republiky z ... 2018, ktorým sa ustanovuje rozsah priamej výchovno-vzdelávacej činnosti pedagogického zamestnanca**

**Zásadná pripomienka:** Prehodnotiť celý obsah nariadenia vlády. Navrhujeme zvážiť úplné oslobodenie riaditeľov od priamej výchovno-vzdelávacej činnosti a skôr prehodnotiť jej súčasný rozsah smerom k jeho zníženiu.

**Odôvodnenie:** Riaditelia škôl sú pedagogickými zamestnancami, ktorých najdôležitejšou povinnosťou okrem personálneho a ekonomického riadenia je hlavne pedagogické riadenie a zabezpečenie a garancia kvality vzdelávania v konkrétnej škole Z tohto dôvodu nie je správne ich úplne odstaviť od priamej výchovno-vzdelávacej činnosti.  Ďalším zásadným dôvodom je tiež, že riaditelia škôl a školských zariadení s právnou subjektivitou majú takmer rovnaký rozsah kompetencií, rovnaké povinnosti ako riaditelia škôl s právnou subjektivitou.

1. **Návrh NARIADENIE VLÁDY Slovenskej republiky z ... 2018, ktorým sa ustanovuje rozsah priamej výchovno-vzdelávacej činnosti pedagogického zamestnanca**

**Zásadná pripomienka:** Celý návrh nariadenia vlády prepracovať rešpektujúc skutočnosti, ktoré druhy škôl a školských zariadení sú právnické osoby zo zákona a ktoré nie.

**Odôvodnenie:** Predmetný návrh nerešpektuje ustanovenia zákona 245/2008 Z. z., , ktoré explicitne určujú, ktorí druhy škôl a školských zariadení sú právnické osoby zo zákona.

1. **Návrh NARIADENIE VLÁDY Slovenskej republiky z ... 2018, ktorým sa ustanovuje rozsah priamej výchovno-vzdelávacej činnosti pedagogického zamestnanca §1 ods.2**

**Zásadná pripomienka:** V prípade ponechania oslobodenia riaditeľov od priamej výchovno-vzdelávacej činnosti žiadame doplniť text tak, aby sa týkal aj riaditeľov MŠ, ktoré sú právnickou osobou.

**Odôvodnenie:** Súčasný návrh je diskriminačný voči riaditeľom jedného druhu škôl, ktoré sú zo zákona súčasťou sústavy škôl.

1. **Návrh NARIADENIE VLÁDY Slovenskej republiky z ... 2018, ktorým sa ustanovuje rozsah priamej výchovno-vzdelávacej činnosti pedagogického zamestnanca** § 4 Zníženie základného úväzku

**Zásadná pripomienka:** Žiadame doplniť tak, aby sa týkal aj učiteľov MŠ

**Odôvodnenie:** Učitelia v materských školách sa v omnoho väčšej miere zapájajú do medzinárodných projektov, rozvojových projektoch, do experimentálneho overovaniam, ako napríklad vychovávatelia, na nich predkladatelia nemysleli. Nesmú byť v tomto smere opomínaní. V príslušnom texte vôbec nie sú spomenutí.

1. **Návrh NARIADENIE VLÁDY Slovenskej republiky z ... 2018, ktorým sa ustanovuje rozsah priamej výchovno-vzdelávacej činnosti pedagogického zamestnanca**

**Zásadná pripomienka:** Tak ako sa v prílohe č. 2 tohto nariadenia znižuje základný úväzok vychovávateľov, žiadame znížiť aj základný úväzok materských škôl aj špeciálnych materských škôl.

**Odôvodnenie:** Návrh znižujúci len úväzok vychovávateľa je diskriminačný voči učiteľkám materských škôl, ktorých vyučovacia jednotka trvá rovnako 60 minút ako výchovná jednotka vychovávateľov.

**Vlastný materiál Zákon o pedagogických zamestnancoch a odborných zamestnancoch a o zmene a doplnení niektorých zákonov**

1. §3 ods. 1 písm. b)

**Zásadná pripomienka:** V príslušnom znení absentuje ochrana pred prejavmi sociálnopatologického správania zo strany riaditeľov škôl a školských zariadení. **Odôvodnenie:** podľa textu zákona riaditelia škôl a školských zariadení nie sú vedúcimi pedagogickými zamestnancami, ale len vedúcimi zamestnancami.

1. §11 písm. d)

**Obyčajná pripomienka:** výstižnejšie je súčasné znenie v §7 v zákone č. 317/2009 Z.z., v ktorom sú uvedené všetky stupne vzdelania, ktoré sú považované za požadované stupne vzdelania pre učiteľa materskej školy.

**Odôvodnenie:** Navrhované znenie navádza k tomu, že vysokoškolské vzdelanie 1. a 2. stupňa nie je od učiteľov v materskej škole vyžadované a je akoby zbytočné.

1. § 19 ods. 2

**Zásadná pripomienka:** Znenie odporuje ďalšiemu textu týkajúcemu riaditeľa.

**Odôvodnenie:** Takéto znenie okrem iného neguje aj povinnosť riaditeľa vzdelávať sa v rámci funkčného, rozširujúceho, kvalifikačného a ostatných druhov vzdelávania. Je v rozpore s požiadavkou, že sa riaditeľ vzdeláva ako každý iný pedagogický zamestnanec a v rozpore so znením §81. Predmetný text vyvoláva mnoho pracovno-právnych otázok súvisiacich napríklad s rozsahom dovolenky aj pracovným časom riaditeľa, s platovým zaradením a s iným ustanoveniami zákona. Zároveň týmto nie je vyriešené to, čo sa uvádza v návrhu nariadenia vlády, kde sa rozlišuje medzi riaditeľmi škôl, ktoré majú právnu subjektivitu a ktoré nemajú.

Ako rozporuplné sa javí aj to, že riaditeľ nie je zaradený do žiadnej kariérovej pozície pedagogických zamestnancov. Podmienkou pre riaditeľa je byť v kariérovej pozícii pedagogický zamestnanec s prvou atestáciou, ale zároveň v nej nie je zaradený?

1. §31 ods.3

**Zásadná pripomienka:** Žiadame v texte slová „môže byť“ nahradiť slovom „je“

**Odôvodnenie:** Nemôže byť ani náznakom dané ako možnosť, že uvádzajúcim učiteľom je niekto iný ako ten, ktorý má 1. atestáciu.

1. §31 ods. 6 pred slová „pedagogického a odborného“ doplniť slovo „začínajúceho“ **Odôvodnenie:** Spresnenie textu v súlade s druhou časťou vety.
2. §35 ods.4

Zásadná pripomienka: Vypustiť z textu slová „ak je zriadená“.

**Odôvodnenie:** V súlade s platným právnym stavom je pedagogická rada zriadená v každom druhu školy.

1. §37 ods. 3

Zásadná pripomienka: Žiadame doplniť text tak, aby bolo zrejmé, že vo výnimočných prípadoch, keď nie je možné poveriť iného učiteľa, môže činnosť triedneho učiteľa vykonávať aj riaditeľ.

**Odôvodnenie:** Požiadavky aplikačnej praxe v málotriednych školách.

1. §40 ods.4

**1.Zásadná pripomienka:** Z ods. 4 vypustiť požiadavku vypracovania päťročného ročného plánu profesijného rozvoja pedagogických zamestnancov.

**Odôvodnenie:** Vypracovávanie takéhoto druhu dokumentu je zbytočnou byrokratickou záťažou bez dopadu na zvýšenie kvality profesijného rozvoja pedagogických zamestnancov prevzatým z teórie a praxe všeobecného manažmentu. Školy však nie sú výrobnou sférou, kde by sa vyžadoval takýto päťročný plán, sú inštitúciami zabezpečujúcimi výchova a vzdelávanie, musia flexibilne reflektovať aktuálne potreby v súlade so školským vzdelávacím programom a aktuálnymi vzdelávacími potrebami detí/žiakov.

1. **2.Zásadná pripomienka:** Na konci druhej vety vypustiť slová „ak je zriadená“ **Odôvodnenie**: V súlade s platným právnym stavom je pedagogická rada zriadená v každom druhu školy.
2. §43 ods. 1 písm. g) **Zásadná pripomienka** Doplniť pred slovo „žiakov“ slová „detí a“.

**Odôvodnenie:** kvalifikačné vzdelávanie sa vzťahuje aj na učiteľov materských škôl pracujúcich v školách a triedach pre deti so ŠVVP.

1. **2. Zásadná pripomienka** Požadujeme vyriešiť a doplniť pre kategóriu učiteľov materských škôl pracujúcich v školách a triedach pre deti so ŠVVP získanie kvalifikačného predpokladu učiteľov s USO vzdelaním a učiteľov s vyšším odborným vzdelaním.

**Odôvodnenie:** Zákon nerieši poskytovateľa kvalifikačného vzdelávania učiteľov s USO vzdelaním a učiteľov s vyšším odborným vzdelaním.

1. §47 ods. 9

**Zásadná pripomienka:** za slovo „uzná“ vložiť slová „pedagogickému zamestnancovi alebo odbornému zamestnancovi“.

**Odôvodnenie:** V texte chýba explicitne uvedené komu prizná riaditeľ kredity.

1. §49 ods. 3

**1. Zásadná pripomienka** Za slovo „zručnosti“ doplniť slová „detí a“,

**Odôvodnenie**: Spresnenie textu - aj v MŠ sa môžu zriaďovať triedy na rozvíjanie športového nadania detí.

**2 Zásadná pripomienka** ods.6 Za slovo „riaditeľ“ vložiť slová „pedagogickému zamestnancovi“

Odôvodnenie: Spresnenie textu - chýba explicitné určenie, komu riaditeľ uzná kredity.

1. § 55 Inovačné vzdelávanie ods.4

**Zásadná pripomienka:** Zásadne nesúhlasíme so znením §55 ods. 4, z ktorého vyplýva, že garantom vzdelávania učiteľov môže byť neučiteľ. Žiadame kvalifikačné požiadavky garanta inovačného vzdelávania zosúladiť s požiadavkou na garanta aktualizačného vzdelávania.

**Odôvodnenie:** Navrhované znenie je degradáciou požiadaviek na garantov akéhokoľvek druhu vzdelávania a je potretím doterajšej praxe. Návrh, aby garantom vzdelávania učiteľov mohol byť zamestnanec s USO je v príkrom rozpore s návrhom na garanta aktualizačného vzdelávania v §57 ods. 5. Týmto návrhom sa pripúšťa, že by učiteľmi učiteľov mohli byť neučitelia.

1. § 57 Aktualizačné vzdelávanie ods.7 a) Odborný garant predkladá riaditeľovi na schválenie program aktualizačného vzdelávania na príslušný školský rok,

**Zásadná pripomienka:** Zásadne nesúhlasíme s navrhnutým znením vzhľadom na jeho vnútornú rozpornosť.

**Odôvodnenie:** ak je poskytovateľom tohto druhu vzdelávania škola a školské zariadenie a odborným garantov pedagogický. zamestnanec s druhou atestáciou, v praxi sa vyskytne situácia, že program bude schvaľovať riaditeľ s nižším vzdelaním ako má garant, čo nie je prípustné. Tento návrh tiež nepočíta s možnosťou, že by garantom aktualizačného vzdelávania mohol byť riaditeľ príslušnej školy ako poskytovateľ vzdelávania.

1. Zásadná pripomienka: Jednotlivé druhy vzdelávania učiteľov vzhľadom na ich obsah a závažnosť žiadame prepracovať z hľadiska ich obsahu. **Odôvodnenie:** Jednotlivé druhy vzdelávania sa javia z hľadiska ich obsahu a závažnosti ako nevyvážené učiteľov; aktualizačné vzdelávanie sa v tomto zákone nadradilo ako povinné nad inovačné vzdelávanie, čo môže viesť k formálnej realizácii vzdelávacích programov aktualizačného vzdelávania a bráneniu účasti na iných druhoch vzdelávania.
2. §57

**Zásadná pripomienka:** V ods. 1 a aj v ďalšom súvisiacom texte vypustiť slovo „zriaďovateľa“ v príslušnom tvare.

**Odôvodnenie:** Profesijný rozvoj pedagogického zamestnanca sa riadi potrebami školy vyplývajúcimi s plneného ŠVP a nie potrebami zriaďovateľa.

1. §58 **Zásadná pripomienka:** V každom odseku na konci vety vypustiť pred slovom „vzdelávania“ slovo „inovačného“.

**Odôvodnenie:** V príslušnom ustanovení ide o všeobecné posúdenie kvality všetkých druhom vzdelávania nielen posúdenie kvality inovačného vzdelávania.

1. §60

**Zásadná pripomienka:** V odseku 4 do predvetia pred slovo „pre“ vložiť slovo „len“ a v písmene a) za slovo „kategóriu“ vložiť slová „alebo podkategóriu“ .

**Odôvodnenie:** Spresnenie textu. Je dôležité aby sa nestalo, že sa nebude podľa znenia zákona brať do úvahy príslušná podkategória.

1. § 69 Kredity v profesionálnom rozvoji

**Zásadné pripomienka:** Zmeniť názov na slovné spojenie „kredity v profesijnom rozvoji“.

Odôvodnenie Zákon pojednáva o profesijnom, nie profesionálnom rozvoji.

1. §69 Kredity v profesionálnom rozvoji

**Zásadná pripomienka:** Žiadame text upraviť tak, aby nadväzoval na doterajšiu funkciu kreditov a aby nezvýhodňoval tých, ktorí už vzdelaním budú zvýhodnení (príplatok za riadenie, špecializačné vzdelávanie)

**Odôvodnenie:** Je potrebné prehodnotiť celý navrhnutý systém odmeňovania učiteľov v procese profesijného rozvoja. Návrh: Za funkčné, rozširujúce a špecializačné vzdelávanie priznať kredity len v období, kedy pedagogický zamestnanec vykonáva činnosť, pre ktorú vzdelávanie absolvoval. Za inovačné a aktualizačné vzdelávanie ponechať dočasnú platnosť kreditov.

1. §69 ods. 5

**Zásadná pripomienka:** Doplniť text riešenia situácie, ak zriaďovateľ neuzná kredity riaditeľovi.

**Odôvodnenie:** Spresnenie textu.

1. §75 ods. 2

**Zásadná pripomienka**: Slovo „môže odňať“ nahradiť slovom „odníme“ **Odôvodnenie:** navrhovaný text so slovným spojením „môže odňať“ ruší závažnosť predmetného porušenia, pripúšťa možnosť, že za porušenie nebude udelená sankcia.

1. § 81 Spoločné ustanovenia k výkonu pracovnej činnosti

**Zásadná pripomienka:** Nesúhlasíme s tým, aby bol riaditeľ zvláštnym paragrafom zo skupiny vedúcich pedagogických zamestnancov.

**Odôvodnenie:** Riaditeľ sa na účely pracovnoprávnych vzťahov a odmeňovania považuje za vedúceho zamestnanca. Riaditelia škôl sú však a musia ostať pedagogickými zamestnancami, pretože ich najdôležitejšou povinnosťou okrem personálneho a ekonomického riadenia je hlavne pedagogické riadenie a zabezpečenie a garancia kvality vzdelávania v konkrétnej škole Z tohto dôvodu nie je správne ich úplne odstaviť od priamej výchovno-vzdelávacej činnosti.

1. §83 ods. 4

**Zásadná pripomienka**: vypustiť odsek 4

**Odôvodnenie:** Predkladateľom navrhované znenie zvýhodňuje nekvalifikovaných pedagogických zamestnancov priznaním kvalifikácie, keď ju ešte nezískali. Smeruje k degradovaniu učiteľského stavu zľahčovaním kvalifikovanosti pedagogických zamestnancov smerujúcej až k jej úplnej nepotrebnosti pri zamestnaní na dobu určitú.